เปิดแผน...สยามซัมซุง บุกทำเบี้ยรวม6,790ล้านบาท
ทิศทางการดำเนินธุรกิจของบริษัท สยามซัมซุงประกันชีวิต 5 ปี นับจากปี 2555 ถึงปี 2559
31 ม.ค. 2555

โดย...วารุณี อินวันนา 
ทิศทางการดำเนินธุรกิจของบริษัท สยามซัมซุงประกันชีวิต 5 ปี นับจากปี 2555 ถึงปี 2559 จะเป็นยุคที่บริษัทร่วมทุนจากเกาหลีวิ่งสู้ฟัดอัดทุกกลยุทธ์เพื่อผลักดันให้ยอดขายรวมของบริษัทไปให้ถึงเป้าหมายที่ 6,790 ล้านบาท จาก 1,086 ล้านบาท ในปี 2554 เพื่อขึ้นเป็นบริษัทชั้นนำ 1 ใน 10 ของประเทศ
ซี โดนอลด์ คาร์ดีน กรรมการผู้จัดการและประธานบริหาร บริษัท สยามซัมซุงประกันชีวิต ที่เข้ามาบริษัทนี้เมื่อ 8 เดือนก่อน และได้ดึง บัณฑิต เจียมอนุกูลกิจ เข้ามารับตำแหน่งประธานฝ่ายช่องทางจำหน่าย ดูแลช่องทางการขายประกันกลุ่ม การขายผ่านโทรศัพท์ บริษัทลีสซิง และไปรษณีย์ไทย
ขณะที่ บรรณยง นราสวัสดิ์ เข้ามาเป็นประธานช่องทางจำหน่ายรายสามัญ ดูแลช่องทางการขายผ่านตัวแทน ซึ่งมี 2 กลุ่ม คือ กลุ่มตัวแทนที่ถูกฝึกอบรมหลักสูตรเดียวกับบริษัทแม่ที่เกาหลี ใช้ชื่อว่า ไลฟ์แพลนเนอร์ หรือที่ปรึกษาทางการเงิน ซึ่งจะขายในเขตกรุงเทพฯ และปริมณฑล และตัวแทนทั่วไปที่มาจากบริษัทอื่นๆ จะทำตลาดทั่วประเทศ




 
“จากโครงสร้างใหม่ พิสูจน์ว่าได้ผลเบี้ยรับรวมในปี 2554 มีจำนวน 1,086 ล้านบาท เพิ่มขึ้น 25%” คาร์ดีน กล่าว
คาร์ดีน กล่าวว่า กลยุทธ์ในการเติบโตจะมุ่งขายผ่านตัวแทนเป็นหลัก โดยจะมีการหาตัวแทนใหม่เข้ามาร่วมงานให้ได้เดือนละ 416 คน ปีนี้จะมีตัวแทนใหม่เพิ่มขึ้นมาอีก 4,992 คน จะทำให้มีตัวแทนทั้งหมดในสิ้นปีนี้ที่ 7,358 คน เพื่อทำเบี้ยรับรวมปี 2555 ให้ได้ 1,653 ล้านบาท เพิ่มขึ้น 52% โดยเบี้ยใหม่คาดว่าจะทำได้ 901 ล้านบาท เพิ่มขึ้น 68%
นอกจากนี้ จะยกระดับความสัมพันธ์ใกล้ชิดกับผู้ถือหุ้นของกลุ่มสหพัฒน์ เพื่อความรวดเร็วในการขยายกลุ่มลูกค้าเป้าหมายเข้าไปในบริษัทในเครือของสหพัฒน์ ซึ่งปัจจุบันเป็นกลุ่มที่ทำรายได้ประกันกลุ่มให้บริษัทมากที่สุด
ปาร์กกึนฮี กรรมการผู้จัดการใหญ่และประธานบริหาร บริษัท ซัมซุง ไลฟ์ จากเกาหลี ยอมรับว่า ตลอด 14 ปีที่กลุ่มซัมซุง ไลฟ์ จากเกาหลีเข้ามาร่วมถือหุ้นในบริษัทดังกล่าวร่วมกับนักลงทุนไทย คือ กลุ่มสหพัฒน์ และกลุ่มธนาคารธนชาต ที่เข้ามาเป็นผู้ถือหุ้นของบริษัทโดยอัตโนมัติจากการเข้าซื้อกิจการของธนาคารนครหลวงไทย มีความเคลื่อนไหวค่อนข้างเงียบเชียบ และธุรกิจเติบโตอย่างช้าๆ เพราะเป็นช่วงของการเรียนรู้
อย่างไรก็ตาม หลังจากนำบริษัท ซัมซุง ไลฟ์ เข้าจดทะเบียนในตลาดหลักทรัพย์เกาหลีเมื่อปี 2553 ทำให้ผู้ถือหุ้นมีความคาดหวังที่จะเห็นการเติบโตของบริษัทมากขึ้น ทั้งในตลาดเกาหลี และตลาดต่างประเทศ แผนการขยายธุรกิจและการรุกธุรกิจในต่างประเทศจึงเกิดขึ้นในเชิงรุก รวมถึงประเทศไทย โดย 14 ปีที่ผ่านมาได้นำเงินมาลงทุนแล้ว 900 ล้านบาท และภายใต้แผน 5 ปี จำเป็นต้องใช้เงินลงทุนใหม่อีก 1,500 ล้านบาท ซึ่งภายใต้ทีมบริหารใหม่ และการสนับสนุนจากบริษัทแม่ มั่นใจว่าเป้าหมายที่วางไว้จะเป็นจริง
“กลยุทธ์การลงทุนระยะยาวในไทย คือ จะต้องเติบโตให้เร็วนับจากนี้เป็นต้นไป และต้องได้รับการยอมรับจากลูกค้าชาวไทย สังคมไทย และยึดปฏิบัติตามเกณฑ์ของกฎหมายไทยอย่างเข้มงวด” ปาร์กกึนฮี กล่าว
ขณะที่ สเตฟาน ราโจดซ์ รองกรรมการผู้จัดการใหญ่อาวุโสฝ่ายบริหารธุรกิจระหว่างประเทศ บริษัท ซัมซุง ไลฟ์ ยืนยันว่า ต้องการติด 1 ใน 10 ของตลาดประกันชีวิตไทยและจีน ซึ่งเป็นตลาดต่างประเทศที่ได้เข้าไปลงทุนแล้ว และหลังจากนี้จะมีการขยายธุรกิจออกไปที่อินโดนีเซีย อินเดีย สหรัฐอเมริกา และยุโรป โดยตั้งเป้าหมายไว้ว่ารายได้รวมจากธุรกิจประกันชีวิตนอกประเทศจะต้องมีสัดส่วน 20% ในปี 2563 หรือในอีก 8 ปีข้างหน้า จากปัจจุบันมีสัดส่วนเพียง 1% ของรายได้รวม 2.2 แสนล้านเหรียญสหรัฐ ในปี 2553
ผู้บริหารระดับสูงจากบริษัทแม่ และผู้บริหารในไทย ต่างมั่นใจและยืนยันว่าแผนที่วางไว้ต้องไปถึงแน่